Rusland indledte natten til torsdag et angreb på Ukraine, og det har resulteret i en kaotisk morgen for flere nordjyske virksomheder. En af dem er virksomheden Mekoprint, der har hovedsæde i Støvring. De har siden 2019 haft en afdeling i Ukraine med 120 medarbejdere, og efter russiske missilangreb mod ukrainske mål er en større evakueringsindsats begyndt. - Lige nu handler det om tryghed. Vores kolleger er vågnet her til morgen til meldinger om bomber, der regner ned over Ukraine, så de er jo bange nu, siger Mekoprints direktør Anders Kold. Mekoprint har indtil videre sendt de ukrainske medarbejdere hjem, og det er endnu uvist, hvornår de vender tilbage til arbejdet. - Medarbejderne har vores fulde opbakning. Vi er der for dem, og de har stadig deres job. Vi skal ikke gøre noget overilet. Der skal ro på, og alle skal have lov til at være hjemme hos deres familie, siger Anders Kold. Flytter produktion til Polen Mekoprint har i den seneste tid fulgt situationen i Ukraine tæt og har udarbejdet en beredskabsplan. Den er nu aktiveret, og planen indebærer, at Mekoprint flytter maskiner og værktøj fra fabrikken vest for Ukraines hovedstad Kiev til en søsterfabrik i Polen. - Vi var selvfølgelig forberedt på, at en 'worst case'-situation som denne kunne opstå, men vi havde ikke forventet, at det ville være så voldsomt, siger Anders Kold. - Vi sætter gang i en proces med at flytte en fjerdedel af produktionen midlertidigt til Polen, men som det er lige nu, er det ikke til at få noget ind i eller ud af Ukraine. Af hensyn til forsyningssikkerheden har Mekoprint opbygget rekordstore lagre af såvel råvarer som færdigvarer. Derfor handler det i første omgang om at tage vare på de 120 medarbejdere og de værdier, der er på fabrikken i Ukraine. - Vi vil helst blive i Ukraine, så udviklingen i de kommende dage bliver afgørende for, om og hvornår vi eventuelt kan genoptage produktionen i Ukraine, siger Mekoprint-direktøren.

Referat:
Den nordjyske virksomhed Mekoprint har torsdag iværksat en evakuering af virksomhedens afdeling i Ukraine, efter at Rusland har angrebet landet.